**Құрметті төраға, жиынға қатысушылар!**

Осы аптаның басында Қазақстан Республикасы Президенті Қасым-Жомарт Кемелұлы Тоқаев Парламент палаталарының бірлескен отырысында өзінің **Қазақстан халқына кезекті Жолдауын** жария етті. Бұл Жолдау, бүкіл әлемде коронавирус пандемиясының белең алып тұрған аса күрделі кезеңде жарияланып, Қазақстан халқының көкейкесті мəселелерін анықтаған терең мазмұнды бағдары болып отыр. Ел Президенті пандемиядан туындаған бірталай проблемаларды ашып, бүгінгі күні елімізде қалыптасқан саяси-экономикалық, әлеуметтік жағдайға және мемлекет тарапынан жүзеге асырылып жатқан жұмыстарға ашық əрі адал баға беріп, жол көрсетті.

Мемлекет басшысы Үкімет пен қоғамның әрі қарай дамуының ең өзекті мәселелерін шешетін жаңа реформалар жоспарын ұсынды. Жолдауда үкіметтің қысылтаяң жағдайлардағы оңтайлылығын, коронавирус пандемиясына қарсы тұру қабілетін бағалауға мүмкіндік беретін ой-пікірлер көрініс тапты. Індеттің кері әсерін азайтуға мүмкіндік берген шаралар мемлекет үшін тұрғындардың денсаулығын қорғау, әлеуметтік жағдайды қолдау бірінші орында тұратындығын түсіндірді.

Үкімет тарапынан зардап шеккендерге көмек көрсетуге 450 млрд теңгеден астам қаражат бөлініп халықтың әлеуметтік жағдайының одан әрі төмендемеуіне мүмкіндік берді. Миллионнан астам адамның азық-түлік, тұрмыстық жиынтықтарын алып, 550 мыңнан астам отбасы «Біргеміз» қорының қатысуымен қаржылай қолдауға ие болғаны, ал барлық бастамаға Елбасының қатысуы халық пен Үкімет арасындағы сенімнің жоғары деңгейін көрсетті. Президент қазақстандықтардың назарын шаруашылық жүргізуші субъектілердің бәсекеге қабілеттілік көрсеткіштерін арттыруға аударып, отандастарымызды дағдарыс уақытында алға бастайтын бағдарламалар мен оң өзгерістерді жүзеге асыруға жұмылдырып отыр.

Мен, медицина саласының қызметкері болғандықтан, Жолдаудың 11 басым-бағытының алтыншы бағыты, денсаулық сақтау саласын дамытуға арналған оң шешімдерді ерекше атап өткім келеді.

Мемлекет басшысы өз сөзінде: «Пандемия туындатқан дағдарыс бізді көп нəрсеге үйретті. Мəселен, дəрігердің еңбегін бағалай білетін болдық. Бір кезде медицина қызметкерлерінің мемлекет назарынан тыс қалғаны рас еді. Дəрігер мамандығын материалдық тұрғыдан да нығайта түсу маңызды болып отыр. Бюджетті таяудағы нақтылау кезінде екінші жартыжылдықта медицина қызметкерлерін ынталандыратын қосымша төлем үшін 150 миллиард теңге бөлуді тапсырамын». Мінекей, елімізде денсаулық сақтау саласында қызмет атқаратын қызметкерлердің көкейіндегі мәселе Жолдауда осылай көрініс тапты. Және де еліміздің Денсаулық сақтау министрі Алексей Цой, осы Жолдауды талқылауға арналған республикалық жиында, биылдан бастап дәрігерлер мен санитарлық-эпидемиологиялық қадағалау қызметкерлерінің жалақысын кезең-кезеңімен көтерілетінін және 2023 жылға қарай оны экономикадағы орташа жалақыдан екі есе жоғары деңгейге артатынын мәлімдеп, 2021-2023 жылдарға арналған республикалық бюджет туралы заңның жобасында аталған шығыстар қарастырылғанын атап өтті.

**«**Үкімет бастапқы медициналық көмекті ұйымдастыру тәсілдерін қайта қарауы қажет. Ол барынша мобильді әрі халықтың барлық тобына, оның ішінде ауыл тұрғындарына қолжетімді болуы керек. Шалғай өңірлерде көліктік медицинаны жаңғырту жөнінде шаралар қабылдау қажет. Бұл үш жыл мерзімде ауылда тиімді денсаулық сақтауды қалыптастыруға көмектеседі», - деді Президент. Сонымен бірге, Президент барлық ауылдық елді мекендерді фельдшерлік-акушерлік пунктілермен және дәрігерлік амбулаториямен қамтамасыз етуді тапсырды.

 Жолдауда көрініс тапқан тағы бір күрделі мәселе – 2021 жылдан экстракорпоралды ұрықтандыру бағдарламасы бойынша квота санын арттыруға қатысты бастаманың барынша қолдауға ие болғандығы. Мемлекет басшысының бұл көрсеткішті арттыру туралы тапсырмасы қазақстандық отбасылар үшін өте маңызды жаңалық екені де анық.

Құрметті жиынға қатысушылар! Біздің Шет ауданында да Жолдауда көрсетілген мәселелер оң шешімін табады деп сенеміз. Ауданның денсаулық сақтау саласының басты мақсаты ауыл, кент тұрғындарына көрсетілетін әр түрлі деңгейдегі медициналық көмектің қол жетімділігі мен сапасын арттыру болып табылады. Аталған мәселелер кезең-кезеңмен шешіліп келеді, бірақ біз коронавирус індетінің маусым-шілде айларында көрініс берген шырқау шегінде байқағанымыз, қолға алынып жатқан шаралардың жеткіліксіздігі. Ең күрделі мәселе, әрине, аудандық орталық ауруханасы мен оның құрамындағы кенттер мен ауылдардағы нысандарының материалдық жағдайының төмендігі. Осыдан бұрын облыстық бағдарламаға ауданның **7** елді мекенінде жаңа модульды ФАП ғимараттары салынуы енген болатын, бірақ бұл бізге аздық етеді, тағы 29 елді мекенге ФАП және медпунктілер салу қажет. Денсаулық сақтау министрлігі бекіткен нормативке сәйкес ФАП орта есеппен 800-бен 2000, ал медпункт 50-ден 800-ге дейін тұрғыны бар елді мекендерде салынуға тиісті. Біз, өз тарапымыздан Облыстық денсаулық сақтау басқармасына тиісті ұсынысымызды берген болатынбыз. Биылғы жылы аудандық орталық ауруханада күрделі жөндеу жұмыстары жүргізіліп жатыр, Облыстық денсаулық сақтау басқармасына Ақадыр кентіндегі ауруханаға да күрделі жөндеуге сұраныс бердік.

2020 жылы ауруханалар мен дәрігерлік амбулаторияларға **4 санитарлық автокөлік** және медициналық мобильдік топтар үшін, шалғайдағы елді мекендерге неғұрлым жылдам жетуге арналған **5 Нива – 2121** автокөлігі алынды. Қажетті медициналық аппаратуралар мен құрал-жабдықтар алуға **64 млн**. сомаға сұраныс берілді.

Келесі бір өзекті мәселе – ауруханалар мен емханаларды, дәрігерлік амбулаторияларды дәрігер мамандармен қамтамасыз ету. Соңғы жылдары бұл мәселе де оң шешімін табуда. Соңғы 3 жылда ауданға **14 дәрігер мамандар** келіп, қызметке орналасты, олардың ішінде әсіресе акушер-гинекологтардың, анестезиолог-реаниматологтың, онкологтың, хирургтардың келгенін атап өткім келеді. Ендігі мәселе, осы жас мамандарды көтерме ақы мен ыңғайлы баспанамен қамтамасыз ету. Бізге әлі де учаскелік дәрігерлер мен эндокринолог, анестезиолог-реаниматолог, дерматолог мамандар қажет.

Медицина саласында цифрлық жүйенің қарқынды дамуына байланысты, аудан көлемінде Интернеттің жылдамдығы сын көтермейтінін айтпаса болмайды.

Интернет жылдамдығының төмендігі пациенттерге медициналық көмек көрсету барысында кедергілер келтіріп, наразылық тудырып жатады, бұл жағдай аудан тұрғындарының жергілікті мамандарға сеніміне нұқсан келтіретіні сөзсіз.

Сөзімің соңында, осы жиынға қатысушыларды коронавирус инфекциясынан сақтануды жалғастырып, аудан тұрғындарына үлгі болуға шақырамын.

**«Шет ауданының орталық**

 **ауруханасы» КМК**

 **директорының м.а. ,**

**Облыстық Мәслихат депутаты Х.Б. Абитаева**